Document ID: 32014D0689

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 29ης Σεπτεμβρίου 2014
σχετικά με μέτρα για την πρόληψη της εισαγωγής στην Ένωση του ιού του αφθώδους πυρετού από την Αλγερία, τη Λιβύη, το Μαρόκο και την Τυνησία
[κοινοποιηθείσα υπό τον αριθμό C(2014) 6868]
(Κείμενο που παρουσιάζει ενδιαφέρον για τον ΕΟΧ)
(2014/689/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προελεύσεως τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 7,
Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 6,
Εκτιμώντας τα ακόλουθα:
(1)
Η οδηγία 91/496/ΕΟΚ καθορίζει τις αρχές οργάνωσης των κτηνιατρικών ελέγχων των προϊόντων που εισάγονται στην Ένωση από τρίτες χώρες Καθορίζει τα μέτρα που μπορούν να θεσπιστούν από την Επιτροπή, εάν μια νόσος που μπορεί να αποτελέσει σοβαρή απειλή για την υγεία των ζώων ή τη δημόσια υγεία εκδηλώνεται ή εξαπλώνεται στο έδαφος τρίτης χώρας.
(2)
Η οδηγία 97/78/ΕΚ καθορίζει τις αρχές οργάνωσης των κτηνιατρικών ελέγχων των προϊόντων που εισάγονται στην Ένωση από τρίτες χώρες Καθορίζει τα μέτρα που μπορούν να θεσπιστούν από την Επιτροπή, εάν μια νόσος που μπορεί να αποτελέσει σοβαρή απειλή για την υγεία των ζώων ή τη δημόσια υγεία εκδηλώνεται ή εξαπλώνεται στο έδαφος τρίτης χώρας.
(3)
Ο αφθώδης πυρετός είναι ενδημικός στη Λιβύη και επιβεβαιώθηκε στην Τυνησία από τις 25 Απριλίου 2014 και στην Αλγερία από τις 23 Ιουλίου 2014.
(4)
Ο αφθώδης πυρετός είναι μία από τις πλέον μεταδοτικές ασθένειες των βοοειδών, των αιγοπροβάτων και των χοίρων. Ο ιός που προκαλεί την ασθένεια έχει τη δυνατότητα ταχείας εξάπλωσης, κυρίως μέσω προϊόντων που προέρχονται από μολυσμένα ζώα και μολυσμένα νεκρά ζώα, συμπεριλαμβανομένων των μέσων μεταφοράς, όπως τα οχήματα μεταφοράς ζωικού κεφαλαίου. Ο ιός μπορεί επίσης να εμμείνει σε μολυσμένο περιβάλλον εκτός του ζώου-ξενιστή για αρκετές εβδομάδες ανάλογα με τη θερμοκρασία.
(5)
Η παρουσία αφθώδους πυρετού στην Αλγερία, τη Λιβύη και την Τυνησία συνιστά σοβαρό κίνδυνο για τον πληθυσμό του ζωικού κεφαλαίου της Ένωσης.
(6)
Μολονότι ο αφθώδης πυρετός δεν έχει επιβεβαιωθεί στο Μαρόκο, η εν λόγω τρίτη χώρα αποτελεί εν δυνάμει χώρα διαμετακόμισης για τα οχήματα που μεταφέρουν ζώα όταν επιστρέφουν από την Αλγερία, τη Λιβύη και την Τυνησία στην Ένωση.
(7)
Η δραματική επιδείνωση της κατάστασης σχετικά με τον αφθώδη πυρετό στη Λιβύη και η εξάπλωσή της προς και εντός της Τυνησίας και της Αλγερίας απαιτεί να θεσπιστούν ορισμένα μέτρα προστασίας σε ενωσιακό επίπεδο, τα οποία να λαμβάνουν υπόψη την επιβίωση του ιού του αφθώδους πυρετού στο περιβάλλον και τις πιθανές οδούς μετάδοσης του εν λόγω ιού.
(8)
Τα οχήματα και τα σκάφη μεταφοράς ζωικού κεφαλαίου που χρησιμοποιούνται για τη μεταφορά ζώντων ζώων με την Αλγερία, τη Λιβύη ή την Τυνησία ενδέχεται να είναι μολυσμένα με τον ιό του αφθώδους πυρετού σε αυτές τις μολυσμένες χώρες, και, κατά συνέπεια, αποτελούν κίνδυνο εισαγωγής της ασθένειας μετά την επιστροφή τους στην Ένωση.
(9)
Ο κατάλληλος καθαρισμός και η σωστή απολύμανση των οχημάτων και των σκαφών μεταφοράς ζωικού κεφαλαίου είναι ο πλέον κατάλληλος τρόπος για τη μείωση του κινδύνου ταχείας μετάδοσης του ιού σε μεγάλες αποστάσεις.
(10)
Ως εκ τούτου, είναι σκόπιμο να εξασφαλιστεί ότι όλα τα οχήματα και τα σκάφη μεταφοράς ζωικού κεφαλαίου στα οποία έχουν μεταφερθεί ζώντα ζώα με προορισμούς την Αλγερία, τη Λιβύη ή την Τυνησία έχουν καθαριστεί και απολυμανθεί σωστά, και ότι ο εν λόγω καθαρισμός και η απολύμανση τεκμηριώνονται δεόντως στη δήλωση που υποβάλλεται από τον μεταφορέα ή τον οδηγό στην αρμόδια αρχή στο σημείο εισόδου.
(11)
Ο μεταφορέας ή ο οδηγός θα πρέπει να εξασφαλίζει ότι για κάθε όχημα και σκάφος μεταφοράς ζωικού κεφαλαίου διατηρείται πιστοποιητικό καθαρισμού και απολύμανσης για ελάχιστη περίοδο τριών ετών.
(12)
Τα κράτος μέλος θα πρέπει να έχει τη δυνατότητα να υποβάλει τα οχήματα που μεταφέρουν ζωοτροφές ή έχουν μεταφέρει ζωοτροφές από και προς μολυσμένη χώρα, για το οποίο δεν μπορεί να αποκλειστεί η πιθανότητα υψηλού κινδύνου εισαγωγής του ιού του αφθώδους πυρετού των χοίρων στην επικράτεια της Ένωσης, σε επιτόπια απολύμανση των τροχών ή οποιουδήποτε άλλου μέρους του οχήματος που κρίνεται αναγκαίο για τον μετριασμό του εν λόγω κινδύνου.
(13)
Επιπλέον, μολονότι οι εισαγωγές ζώντων ζώων των ευπαθών στον αφθώδη πυρετό ειδών δεν επιτρέπονται από καμία χώρα στην Αφρική, η εισαγωγή ορισμένων κατηγοριών ιπποειδών επιτρέπεται από την Αλγερία, τη Λιβύη και την Τυνησία σύμφωνα με την οδηγία 2009/156/ΕΚ του Συμβουλίου (3) και ιπποειδή από αυτές τις τρίτες χώρες μπορούν να διαμετακομίζονται στην Ένωση στη διαδρομή τους προς άλλη τρίτη χώρα σύμφωνα με την απόφαση 2010/57/ΕΕ της Επιτροπής (4). Ως εκ τούτου, τα κράτη μέλη θα πρέπει να έχουν τη δυνατότητα να υποβάλλουν τα οχήματα μεταφοράς ζωικού κεφαλαίου που μεταφέρουν ιπποειδή προερχόμενα από τις εν λόγω τρίτες χώρες σε επιτόπια απολύμανση των τροχών ή οποιουδήποτε άλλου μέρους του οχήματος που κρίνεται αναγκαίο για τον μετριασμό του κινδύνου εισαγωγής του αφθώδους πυρετού στην Ένωση.
(14)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς της παρούσας απόφασης ως «όχημα μεταφοράς ζωικού κεφαλαίου» ή «σκάφος μεταφοράς ζωικού κεφαλαίου» νοείται οποιοδήποτε όχημα ή σκάφος το οποίο χρησιμοποιείται ή έχει χρησιμοποιηθεί για τη μεταφορά ζώντων χερσαίων ζώων.
Άρθρο 2
1. Τα κράτη μέλη εξασφαλίζουν ότι ο μεταφορέας ή ο οδηγός του οχήματος ή του σκάφους μεταφοράς ζωικού κεφαλαίου, κατά την άφιξή τους από την Αλγερία, το Μαρόκο, τη Λιβύη ή την Τυνησία παρέχει στην αρμόδια αρχή του κράτους μέλους στο οποίο βρίσκεται το σημείο εισόδου στην Ένωση πληροφορίες που δείχνουν ότι το ζωικό κεφάλαιο ή το διαμέρισμα φόρτωσης, κατά περίπτωση το αμάξωμα, το επίπεδο φόρτωσης (ράμπα), ο εξοπλισμός που έχει έλθει σε επαφή με ζώα, οι τροχοί και η καμπίνα του οδηγού καθώς και τα προστατευτικά ενδύματα/υποδήματα που χρησιμοποιήθηκαν κατά την εκφόρτωση έχουν καθαριστεί και απολυμανθεί μετά την τελευταία εκφόρτωση ζώων.
2. Οι πληροφορίες που αναφέρονται στην παράγραφο 1 περιλαμβάνονται σε δήλωση που συμπληρώνεται σύμφωνα με το υπόδειγμα που παρατίθεται στο παράρτημα I ή σε οποιαδήποτε άλλο ισοδύναμο μορφότυπο το οποίο περιλαμβάνει τουλάχιστον τις πληροφορίες που αναφέρονται στο εν λόγω υπόδειγμα.
3. Το πρωτότυπο της δήλωσης που αναφέρεται στην παράγραφο 2 τηρείται από την αρμόδια αρχή για περίοδο τριών ετών.
Άρθρο 3
1. Η αρμόδια αρχή του κράτους μέλους στο οποίο βρίσκεται το σημείο εισόδου στην Ένωση ελέγχει τα οχήματα μεταφοράς ζωικού κεφαλαίου που εισέρχονται στο έδαφος της Ένωσης από την Αλγερία, τη Λιβύη, το Μαρόκο ή την Τυνησία προκειμένου να διαπιστωθεί κατά πόσον έχουν καθαριστεί και απολυμανθεί ικανοποιητικά.
2. Η αρμόδια αρχή για την έκδοση του υγειονομικού πιστοποιητικού για τις εισαγωγές στην Αλγερία, τη Λιβύη, το Μαρόκο ή την Τυνησία ζώντων ζώων που πρόκειται να φορτωθούν ελέγχει οπτικά τα σκάφη μεταφοράς ζωικού κεφαλαίου προκειμένου να διαπιστώσει κατά πόσον έχουν καθαριστεί και απολυμανθεί ικανοποιητικά πριν από τη φόρτωση των ζώων.
3. Εάν οι έλεγχοι που αναφέρονται στις παραγράφους 1 και 2 αποδεικνύουν ότι ο καθαρισμός και η απολύμανση έχουν πραγματοποιηθεί ικανοποιητικά ή όταν οι αρμόδιες αρχές έχουν, επιπλέον των μέτρων που προβλέπονται στην παράγραφο 1, εκδώσει εντολή, οργανώσει και εκτελέσει πρόσθετη απολύμανση οχημάτων ή σκαφών μεταφοράς ζωικού κεφαλαίου, τα οποία είχαν προηγουμένως καθαριστεί, η αρμόδια αρχή επιβεβαιώνει το γεγονός αυτό με την έκδοση πιστοποιητικού, σύμφωνα με το υπόδειγμα που παρατίθεται στο παράρτημα II.
4. Εάν οι έλεγχοι που αναφέρονται στην παράγραφο 1 και 2 αποδεικνύουν ότι ο καθαρισμός και η απολύμανση του οχήματος ή του σκάφους μεταφοράς ζωικού κεφαλαίου δεν έχουν πραγματοποιηθεί ικανοποιητικά, η αρμόδια αρχή λαμβάνει ένα από τα ακόλουθα μέτρα:
α)
υποβάλει το όχημα ή το σκάφος μεταφοράς ζωικού κεφαλαίου σε κατάλληλο καθαρισμό και απολύμανση σε τόπο οριζόμενο από την αρμόδια αρχή, όσο το δυνατόν πλησιέστερα στο σημείο εισόδου στο οικείο κράτος μέλος, και εκδίδει το πιστοποιητικό που αναφέρεται στην παράγραφο 3·
β)
όταν δεν υπάρχει κατάλληλη εγκατάσταση για τον καθαρισμό και την απολύμανση πλησίον του σημείου εισόδου ή αν υπάρχει κίνδυνος διαφυγής υπολειμματικών ζωικών προϊόντων από το ακαθάριστο όχημα ή σκάφος μεταφοράς ζωικού κεφαλαίου:
i)
αρνείται την είσοδο του οχήματος ή σκάφους μεταφοράς ζωικού κεφαλαίου στην Ένωση ή
ii)
διενεργεί προκαταρκτική επιτόπια απολύμανση του οχήματος ή σκάφους μεταφοράς ζωικού κεφαλαίου δεν έχουν καθαριστεί ούτε απολυμανθεί ικανοποιητικά εν αναμονή της εφαρμογής των μέτρων που προβλέπονται στο στοιχείο α).
5. Το πρωτότυπο του πιστοποιητικού που αναφέρεται στην παράγραφο 3 τηρείται από τον μεταφορέα ή τον οδηγό του οχήματος μεταφοράς ζωικού κεφαλαίου για περίοδο τριών ετών. Αντίγραφο του πιστοποιητικού αυτού τηρείται από την αρμόδια αρχή για περίοδο τριών ετών.
Άρθρο 4
Η αρμόδια αρχή του κράτους μέλους στο σημείο εισόδου στην Ένωση μπορεί να υποβάλει οποιοδήποτε όχημα που μεταφέρει ζωοτροφές και έρχεται από την Αλγερία, τη Λιβύη, το Μαρόκο ή την Τυνησία για το οποίο δεν μπορεί να αποκλειστεί σημαντικός κίνδυνος εισαγωγής του ιού του αφθώδους πυρετού στην Ένωση σε επιτόπια απολύμανση των τροχών ή οποιουδήποτε άλλου μέρους του οχήματος που κρίνεται αναγκαίο για τον μετριασμό του εν λόγω κινδύνου.
Άρθρο 5
Η αρμόδια αρχή του κράτους μέλους του συνοριακού σταθμού ελέγχου της εισόδου μπορεί να υποβάλλει τα οχήματα μεταφοράς ζωικού κεφαλαίου που μεταφέρουν ιπποειδή από την Αλγερία, τη Λιβύη ή την Τυνησία προς εισαγωγή στην Ένωση σύμφωνα με τις διατάξεις της οδηγίας 2009/156/ΕΚ και, σε περίπτωση διέλευσης κατά την οποία δεν μπορεί να αποκλειστεί σημαντικός κίνδυνος εισαγωγής του αφθώδους πυρετού στο έδαφος της Ένωσης, σύμφωνα με την απόφαση 2010/57/ΕΕ, σε επιτόπια απολύμανση των τροχών ή οποιουδήποτε άλλου μέρους του οχήματος που κρίνεται αναγκαίο για τον μετριασμό του εν λόγω κινδύνου.
Άρθρο 6
Η παρούσα απόφαση εφαρμόζεται έως την 1η Οκτωβρίου 2015.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 29 Σεπτεμβρίου 2014.

Labels: 3
8
18
6